text: Kabel mellem Kolding og Esbjerg gravet over 
  14 april 2010 kl. 10.27
  Et overgravet kabel ved Brørup giver problemer for en række telefoner i Jylland. Det er især i det midt- og vestjyske, at det kan mærkes.
  Forbindelsen tabt 
  En række telefoner i Jylland tabte forbindelsen til omverdenen, da der onsdag formiddag blev gravet et kabel over mellem Esbjerg og Kolding.
  Ifølge TDC er i alt 2400 mobil- og fastnettelefoner berørt, men også internetbrugere i området kan have problemer. Det er især i det Midt- og Sønderjyske område, at problemerne kan mærkes, men også omkring Viborg er der meldt om problemer.
  
  Løses snart 
  Selskabet forventer, at problemet er løst i løbet af eftermiddagen.
  Kablet blev revet over, da en entreprenør skulle i gang med noget gravearbejde. I det hele taget er foråret højsæson for overrevne kabler, fordi mange byggeprojekter går i gang, når frosten er væk fra jorden.
  